b'\n_START_ARTICLE_\nSalustija Orbijana\n_START_PARAGRAPH_\nSeja Herenija Salustija Barbija Orbijana Augusta (Seia Herennia Sallustia Barbia Orbiana Augusta, 3. stolje\xc4\x87e) bila je rimska plemkinja iz doba Severske dinastije, poznata kao rimska carica, odnosno supruga cara Aleksandra Severa._NEWLINE_Odrasla je u uglednoj rimskoj obitelji, kao k\xc4\x87er utjecajnog senatora Seja Salustija. Odlikovala se izuzetnom ljepotom, koja je ovjekovje\xc4\x8dena u nizu statua, od kojih su se neke o\xc4\x8duvale do dana\xc5\xa1njih dana. U kolovozu 225. se u aran\xc5\xbemanu careve majke Julije Mamee udala za mladog Aleksandra te dobila titulu augusta. Mladi car se u nju zaljubio i postao joj neobi\xc4\x8dno privr\xc5\xbeen, \xc5\xa1to je izazvalo ljubomoru od strane Julije Mame, koja je u to vrijeme zbog utjecaja na sina bila de facto gospodarica Carstva. Ubrzo je Salustiju po\xc4\x8dela psihi\xc4\x8dki i fizi\xc4\x8dki zlostavljati, \xc5\xa1to je eskaliralo dotle da je 227. Salustija pobjegla iz carske pala\xc4\x8de i potra\xc5\xbeila za\xc5\xa1titu u o\xc4\x8devom domu. Njen otac se potom po\xc4\x8deo raspitivati kod \xc4\x8dasnika Pretorijanske garde ne bi li je za\xc5\xa1titili; to je, pak, protuma\xc4\x8deno kao veleizdaja odnosno poku\xc5\xa1aj zavjere protiv cara. Sej Salustije je uhi\xc4\x87en i pogubljen, a Salustija prisilno rastavljena od cara i protjerana u Afriku. \xc5\xa0to se kasnije dogodilo sa njom nije poznato._NEWLINE_Od svih prikaza Salustije je najpoznatija Venus felix ("Sretna Venera"), statua koju su joj posvetili njeni oslobo\xc4\x91enici Helpidije i Salustija. Ona je kasnije iskopana u blizini rimske crkve Santa Croce in Gerusalemme.'